ก.ล.ต.นับหนึ่งไฟลิ่ง TREIT เพิ่มทุนกว่า 3 พันลบ.ลงทุนทรัพย์สินกลุ่มไทคอน
ก.ล.ต.นับหนึ่งไฟลิ่ง TREIT เพิ่มทุนกว่า 3 พันลบ.ลงทุนทรัพย์สินกลุ่มไทคอน คาดว่าจะเสนอขายหน่วยทรัสต์ภายในปี 2558 ภายหลังการลงทุนเพิ่มจะทำให้ TREIT มีมูลค่าสินทรัพย์เพิ่มขึ้นแตะ 7 พันล้านบาท และมีโครงสร้างของสินทรัพย์ที่ลงทุน แบ่งเป็นการลงทุนในกรรมสิทธิ์ (Freehold) ประมาณ 61% และการลงทุนในสิทธิการเช่า (Leasehold) ประมาณ 39%
12 ต.ค. 2558

นายอมร จุฬาลักษณานุกูล กรรมการผู้จัดการ บริษัทไทคอน แมนเนจเม้นท์ จำกัด หรือ TMAN ในฐานะผู้จัดการทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ไทคอน (TREIT) เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้นับหนึ่งแบบไฟลิ่งฯ ในการเพิ่มทุนจำนวนกว่า 3 พันล้านบาท ของ TREIT เป็นที่เรียบร้อยแล้ว เมื่อวันที่ 3 ตุลาคมที่ผ่านมา โดยคาดว่าจะเสนอขายหน่วยทรัสต์ภายในปี 2558
สำหรับเงินที่ระดมทุนได้นั้น TMAN จะนำมาลงทุนเพิ่มในทรัพย์สินของกลุ่มบริษัทไทคอน ซึ่งประกอบด้วยโรงงานให้เช่าของTICON และคลังสินค้าให้เช่าของ TPARK รวม 53 ยูนิตในทำเลศักยภาพทั้งหมด 11 ทำเลด้วยกันโดยมีสัดส่วนคลังสินค้าประมาณ 82% และโรงงานประมาณ 18%
ทั้งนี้ ภายหลังการลงทุนเพิ่มจะทำให้ TREIT มีมูลค่าสินทรัพย์เพิ่มขึ้นแตะ 7 พันล้านบาท และมีโครงสร้างของสินทรัพย์ที่ลงทุน แบ่งเป็นการลงทุนในกรรมสิทธิ์ (Freehold) ประมาณ 61% และการลงทุนในสิทธิการเช่า (Leasehold) ประมาณ 39%
“การลงทุนเพิ่มในครั้งนี้จะทำให้ TREIT มีขนาดใหญ่ขึ้นซึ่งจะช่วยเพิ่มความน่าสนใจให้กับกองทุนในสายตาของนักลงทุนทั้งในและต่างประเทศ และช่วยเพิ่มสภาพคล่องให้ดีขึ้นด้วย นอกจากนี้ผู้ถือหน่วยลงทุนเดิมก็ยังได้รับผลตอบแทนเฉลี่ยตลอดอายุโครงการไม่ได้ลดลงไปกว่าเดิม โดย TREIT มีนโยบายจ่ายผลตอบแทนไม่น้อยกว่าปีละ 2ครั้งในอัตราไม่น้อยกว่า 90% ของกำไรสุทธิปรับปรุงแล้วซึ่งถือเป็นอีกหนึ่งทางเลือกที่น่าสนใจสำหรับผู้ต้องการผลตอบแทนที่สม่ำเสมอในระยะยาว” นายอมร กล่าวสรุป
 